paragraph_text: Hram se nalazi južno od baraya (golemi kmerski vještački bazen) Srah Sranga i hrama Banteay Kdei, a sastoji se od pet tornjeva (prasat) od crvenkaste opeke na zajedničkoj terasi. Na njegovoj istočnoj strani nalazi se plitki rov, a cijeli hram je veoma cijenjen zbog svojih klasičnih i skladnih linija, te simetrije. Naime, svi tornjevi imaju identično prizemlje u kojem je svetište, a središnji i južni toranj se razliku samo nadodanim katovima. U svetištima se nalaze iznimno veliki bareljefi s prikazima boga Višnua i njegove družice, božice Lakšmi, koji su uklesani izravno u zidove od opeke, a povezani su biljnom žbukom. Ovakve umjetnine su jedinstvene u kmerskoj umjetnosti, a uobičajene su u hramovima Kraljevstva Čampa (Vijetnam).